sukhrobnurali/uzbek-legal-corpus huggingface dataset:
OʻZBEKISTON RESPUBLIKASINING BIOLOGIK RANG-BARANGLIKNI SAQLASh BOʻYIChA MILLIY STRATEGIYASI VA HARAKATLAR REJASI TOʻGʻRISIDA
(resolution, 2019-06-12)

Oʻzbekiston Respublikasining Biologik rang-baranglik toʻgʻrisidagi Konvensiyaga qoʻshilishi munosabati bilan Vazirlar Mahkamasi qaror qiladi: 1. Dunyo miqyosidagi ekologik jamgʻarmaning moliyaviy va PROONning texnik yordami bilan Oʻzbekiston Respublikasi Ekologiya va atrof muhitni muhofaza qilish davlat qoʻmitasi tomonidan Oʻzbekiston Respublikasi Makroiqtisodiyot va statistika vazirligi, Qishloq va suv xoʻjaligi vazirligi, Davlat oʻrmon qoʻmitasi, Fanlar akademiyasi va boshqa tashkilotlar bilan birgalikda ishlab chiqilgan Oʻzbekiston Respublikasining Biologik rang-baranglikni saqlash boʻyicha milliy strategiyasi va harakatlar rejasi maʼqullansin. Milliy strategiya va harakatlar rejasini amalga oshirish va ularning oʻtkazilishini nazorat qilish boʻyicha ishlarni tashkil etish uchun ilovaga* muvofiq tartibda Biologik rang-baranglik milliy komissiyasi tuzilsin. 2. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar, idoralar, tashkilotlar koʻrsatib oʻtilgan hujjatlarda nazarda tutilgan tadbirlarning bajarilishida Biologik rang-baranglik milliy komissiyasiga yordam koʻrsatsinlar. 3. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari I.H.Joʻrabekov zimmasiga yuklansin.
HUKUMATLARARO SHARTNOMANI TASDIQLASH TOʻGʻRISIDA
(resolution, 1998-03-27)

“Oʻzbekiston Respublikasining xalqaro shartnomalari toʻgʻrisida”gi Oʻzbekiston Respublikasi Qonunining 20-moddasiga muvofiq Vazirlar Mahkamasi qaror qiladi: 1. Oʻzbekiston Respublikasi Hukumati va Koreya Respublikasi Hukumati oʻrtasida ikki yoqlama soliq solinishining oldini olish, hamda daromad va sarmoya soliqlarini toʻlashdan bosh tortishni bartaraf qilish toʻgʻrisida 1998-yil 11-fevralda Toshkent shahrida imzolangan Konvensiya tasdiqlansin. 2. Oʻzbekiston Respublikasining mazkur shartnomadan kelib chiquvchi majburiyatlarini nazorat qilish Bosh vazirning oʻrinbosari B.S. Hamidov va Tashqi ishlar vaziri A.H. Komilov zimmasiga yuklansin.
OʻZBEKISTON RESPUBLIKASI VAZIRLAR MAHKAMASINING “OʻZBEKISTON RESPUBLIKASIDA XORIJIY INVESTITSIYaLAR IShTIROKIDAGI KORXONALARNI TAShKIL ETISh, DAVLAT ROʻYXATIDAN OʻTKAZISh VA TUGATISh TARTIBI TOʻGʻRISIDA” 1997-YIL 2 IYuLDAGI 336-SON QARORIGA OʻZGARTIRIShLAR KIRITISh HAQIDA
(resolution, 2017-05-10)

Oʻzbekiston Respublikasi Prezidentining 1998-yil 27-martdagi PF-1981-son Farmoniga muvofiq hamda kichik va oʻrta korxonalarni rivojlantirishga xorijiy investitsiyalarni keng jalb qilish maqsadida Vazirlar Mahkamasi qaror qiladi: 1. Vazirlar Mahkamasining 1997-yil 2-iyuldagi 336-son qaroriga 1-ilova “Oʻzbekiston Respublikasida xorijiy investitsiyalar ishtirokidagi korxonalarni huquqiy ekspertizadan davlat roʻyxatidan oʻtkazish va tugatish tartibi toʻgʻrisida nizom”ga quyidagi oʻzgartirishlar kiritilsin: 3-band quyidagi tahrirda bayon qilinsin: “Davlat roʻyxatidan oʻtkaziladigan xorijiy investitsiyalar ishtirokidagi korxonalar jumlasiga quyidagi shartlarga javob beruvchi korxonalar kiradi: korxona ustav jamgʻarmasi miqdori 150 ming AQSh dollariga teng summadan kam boʻlmasligi kerak; korxona ishtirokchilaridan biri albatta xorijiy yuridik shaxs boʻlishi kerak. xorijiy investitsiyalar ulushi korxona ustav jamgʻarmasining kamida 30 foizini tashkil etishi kerak. Koʻrsatib oʻtilgan shartlarga muvofiq boʻlmagan korxonalar xorijiy investitsiyalar ishtirokidagi korxonalar jumlasiga kirmaydi va korxona joylashgan joydagi shaharlar va tumanlar hokimliklarida belgilangan tartibda davlat roʻyxatidan oʻtkazilishi lozim”; 7-bandning ikkinchi xatboshi va 10-bandning v) kichik bandidagi “...100 ming AQSh dollariga” soʻzlari “...50 ming AQSh dollariga” soʻzlari bilan almashtirilsin. 2. Oʻzbekiston Respublikasi Adliya vazirligi va Tashqi iqtisodiy aloqalar vazirligi xorijiy investitsiyalar ishtirokidagi korxonalarni tashkil etish va davlat roʻyxatidan oʻtkazish tartibiga mazkur qarorga muvofiq kiritilgan oʻzgartirishlar va qoʻshimchalarga qatʼiy amal qilsinlar. 3. Mazkur qarorning bajarilishini nazorat qilish Oʻzbekiston Respublikasining Bosh vaziri Oʻ.T.Sultonov zimmasiga yuklansin.
OʻZBEKISTON RESPUBLIKASI PREZIDENTINING 1996-YIL 30 NOYABRDAGI “XORIJIY SARMOYALAR IShTIROKIDAGI KORXONALARGA BERILADIGAN QOʻShIMChA RAGʻBATLANTIRISh OMILLARI VA IMTIYOZLAR TOʻGʻRISIDA”GI FARMONIGA QISMAN OʻZGARTIShLAR KIRITISh TOʻGʻRISIDA
(decree, 2021-04-30)

Xorijiy sarmoyalar ishtirokidagi kichik va oʻrta korxonalarni ragʻbatlantirish maqsadida: 1. Oʻzbekiston Respublikasi Prezidentining 1996-yil 30-noyabrdagi “Xorijiy sarmoyalar ishtirokidagi korxonalarga beriladigan qoʻshimcha ragʻbatlantirish omillari va imtiyozlar toʻgʻrisida”gi Farmonining 1-bandi quyidagi tarzda bayon qilinsin: “Belgilab qoʻyilsinki, 1998-yilning 1-aprelidan boshlab quyidagi shartlarga javob beradigan yangidan tashkil etiladigan korxonalar Oʻzbekiston Respublikasi Adliya vazirligida va uning hududiy organlarida davlat roʻyxatidan oʻtkazilishi lozim boʻlgan xorijiy sarmoyalar ishtirokidagi korxonalar jumlasiga kiradi: korxonaning nizom jamgʻarmasi 150 ming AQSh dollariga teng summadan kam boʻlishi mumkin emas; korxona ishtirokchilaridan biri albatta xorijiy, yuridik shaxs boʻlishi shart; xorijiy sarmoyalar ulushi korxona nizom jamgʻarmasining kamida 30 foizini tashkil etishi zarur. Yangi tashkil etilayotgan korxonalar mazkur shartlarga javob bermagan taqdirda xorijiy sarmoyalar ishtirokidagi korxonalar jumlasiga kirmaydi hamda korxona joylashgan hududdagi shahar va tuman hokimliklarida belgilangan tartibda davlat roʻyxatidan oʻtkazilishi lozim”. 2. Oʻzbekiston Respublikasi Vazirlar Mahkamasi bir haftalik muddat ichida Oʻzbekiston Respublikasining amaldagi qonuniy va meʼyoriy hujjatlariga mazkur Farmonga muvofiq ravishda tegishli oʻzgartish va qoʻshimchalar kiritish toʻgʻrisida takliflar tayyorlasin.
IJTIMOIY-MAʼNAVIY MUHITNI YaNADA SOGʻLOMLAShTIRISh, DINIY AQIDAPARASTLIKNING OLDINI OLISh ChORA-TADBIRLARI TOʻGʻRISIDA
(resolution, 2021-02-22)

Mamlakatimiz ahlining, ayniqsa yoshlarimizning dunyoviy, ilmiy, axloqiy salohiyatini yuksaltirish, ularda yurt istiqloliga sadoqat, milliy-maʼnaviy va diniy aqidaparstlikning har qanday koʻrinishlarining oldini olish, oʻlkamizda ijtimoiy-maʼnaviy va siyosiy muhitni yanada sogʻlomlashtirish, huquqiy demokratik davlat asoslarini mustahkamlash maqsadida Vazirlar Mahkamasi qaror qiladi: 1. Respublika mutasaddi davlat idoralari hamda jamoat tashkilotlari tomonidan ishlab chiqilgan “Huquqiy demokratik davlat asoslarini mustahkamlash, ijtimoiy-maʼnaviy muhitni yanada yaxshilash, diniy aqidaparastlikning oldini olish boʻyicha tadbirlar dasturi” 1-ilovaga* muvofiq tasdiqlansin. 2. Tadbirlar dasturini ijro etish uchun hokimiyat va boshqaruvning tegishli davlat, nodavlat va hududiy tuzilmalariga yuborilsin. Dasturdagi vazifalarning belgilangan muddatlarda soʻzsiz bajarilishini taʼminlash tegishli respublika tashkilotlari va muassasalarining birinchi rahbarlari hamda Qoraqalpogʻiston Respublikasi Vazirlar kengashi raisi, viloyatlar va Toshkent shahar hokimlari zimmasiga yuklansin. Hokimiyat va boshqaruvning davlat tuzilmalari, tashkilotlar dasturda koʻzda tutilgan vazifalarning aniq va ogʻishmay bajarilishini taʼminlash maqsadida oʻz tadbirlar rejasini ishlab chiqishlari belgilab qoʻyilsin. 3. Madaniyat ishlari vazirligi, Oliy va oʻrta maxsus taʼlim vazirligi, Xalq taʼlimi vazirligi, Davlat jismoniy tarbiya va sport qoʻmitasi, Xotin qizlar qoʻmitasi, “Maʼnaviyat va maʼrifat” jamoatchilik markazi, “Kamolot”, “Mahalla”, jamgʻarmalari va boshqa aloqador tashkilotlar dasturda belgilangan tadbirlarni amalga oshirishni Qoraqalpogʻiston Respublikasi Vazirlar Kengashi, tegishli hokimliklar bilan birgalikda tashkil etsinlar. 4. Davlat matbuot qoʻmitasi, “Oʻzteleradio” kompaniyasi, respublika ommaviy axborot vositalari Dasturdagi xalqimiz tabiatiga tamomila yot boʻlgan diniy ekstremizm, xurofiy qarashlardan xalos boʻlishga qaratilgan, diniy va dunyoviy bilimlar nisbatini oqilona belgilashga yoʻnaltirilgan tadbirlarning ahamiyati, mamlakatimizda din va vijdon erkinligi borasida amalga oshirilayotgan keng koʻlamli ishlarning mohiyatini taʼsirchan shakllarda targʻib etishni taʼminlasinlar. 5. Moliya vazirligi (J. Sayfiddinov) Dasturda koʻzda tutilgan tadbirlarni moliyaviy jihatdan taʼminlash masalasini hal etsin. 6. Mazkur qarorning bajarilishini nazorat qilish Prezidentning Davlat maslahatchisi T.Alimov zimmasiga yuklansin.
OʻZBEKISTON TEATR SANʼATINI RIVOJLANTIRISh TOʻGʻRISIDA
(decree, 2021-04-30)

Oʻzbekistonda asrlar osha yashab kelayotgan tomosha-sanʼati anʼanalarini oʻrganish, boyitish va targʻib qilish, teatr sanʼatini har tomonlama rivojlantirish, moddiy-texnik negizini yanada mustahkamlash, mamlakatimizda amalga oshirilayotgan maʼnaviy-maʼrifiy islohotlarda teatr arboblarining faol ishtirokini taʼminlash, milliy va umumbashariy qadriyatlarni tarannum etuvchi badiiy barkamol sahna asarlari yaratish, maxsus taʼlim tizimini zamon talablariga mos holda takomillashtirish, yuqori malakali kadrlarga boʻlgan ehtiyojni toʻlaroq qondirish maqsadida: 5. Milliy teatr va ommaviy tomosha sanʼatlari yutuqlarini keng targʻib etish maqsadida “Teatr” oylik adabiy-badiiy, axborot-reklama jurnali nashr etilsin. 6. Teatr sanʼati maʼnaviyat va maʼrifatni yuksaltirishning qudratli vositalaridan biri ekanligini nazarda tutib, joylarda bu sanʼat rivoji bilan bogʻliq ishlarni izchil amalga oshirish masʼuliyati Madaniyat ishlari vazirligi bilan bir qatorda, tegishli vazirliklar, idoralar, tashkilotlar birinchi rahbarlari, Qoraqalpogʻiston Respublikasi Vazirlar Kengashi raisi, viloyatlar, shahar va tuman hokimlarining zimmasiga yuklansin. 9. Oʻzbekiston Respublikasi Madaniyat ishlari vazirligi, Oliy va oʻrta maxsus taʼlim vazirligi va Moliya vazirligi birgalikda Toshkent davlat sanʼat institutining drama, musiqali teatr, qoʻgʻirchoq teatri, kino, teleradio, sahna rassomligi, sanʼat menejmenti boʻyicha mutaxassis kadrlar tayyorlash doirasini kengaytirish, oʻqitish uslubini jahon andozalari darajasiga koʻtarish chora-tadbirlarini koʻrsinlar. Respublika teatr tashkilotlarining, ayniqsa, viloyatlardagi teatr muassasalarining malakali dramaturg va rejissorlarga boʻlgan katta ehtiyojini hisobga olib, oliy maʼlumotli, iqtidorli yoshlardan dramaturg va rejissorlar tayyorlovchi ikki yillik oliy kurslar tashkil etilsin. Belgilab qoʻyilsinki, ushbu kurslar davlat buyurtmasi va shartnoma asosida faoliyat yuritadi. 14. Oʻzbekiston Respublikasi Moliya vazirligi ushbu Farmonda koʻrsatib oʻtilgan vazifalarni amalga oshirish bilan bogʻliq boʻlgan sarf-xarajatlarni qoplash uchun mablagʻ ajratsin. 15. Ushbu Farmonning bajarilishi yuzasidan Vazirlar Mahkamasi bir oy muddatda tegishli qaror qabul qilsin.
Hukumatlararo bitimlarni tasdiqlash toʻgʻrisida
(resolution, 1998-03-23)

“Oʻzbekiston Respublikasining xalqaro shartnomalar toʻgʻrisida”gi Oʻzbekiston Respublikasi Qonunining 20-moddasiga muvofiq: 1. Tasdiqlansin: Oʻzbekiston Respublikasi Hukumati bilan Ukraina Vazirlar Mahkamasi oʻrtasida intellektual mulk huquqlarini muhofaza qilish sohasida hamkorlik toʻgʻrisidagi Bitim; 1998-yil 19-fevral kuni Kiyev shahrida imzolangan Oʻzbekiston Respublikasi Hukumati bilan Ukraina Vazirlar Mahkamasi oʻrtasida Oʻzbekiston Respublikasi hududida temir yoʻllar qurilishi va rekonstruksiyasi boʻyicha hamkorlik qilish toʻgʻrisidagi Bitim; Oʻzbekiston Respublikasi Hukumati bilan Gruziya Hukumati oʻrtasida dori vositalarining roʻyxatdan oʻtkazilishini oʻzaro tan olish toʻgʻrisida Bitim; 1998-yil 25-fevral kuni Tbilisi shahrida imzolangan Oʻzbekiston Respublikasi Hukumati bilan Gruziya Hukumati oʻrtasida soliq qonunchiligiga rioya etilishi masalalari boʻyicha hamkorlik va oʻzaro yordam toʻgʻrisidagi Bitim; Oʻzbekiston Respublikasi Hukumati bilan Ozarbayjon Respublikasi Hukumati oʻrtasida valyuta, eksport-import nazorati sohasida hamkorlik va oʻzaro yordam toʻgʻrisidagi Bitim; Oʻzbekiston Respublikasi Hukumati bilan Ozarbayjon Respublikasi Hukumati oʻrtasida tovarlarni (ishlarni, xizmatlarni) eksport va import qilishda bilvosita soliqlar olish prinsiplari toʻgʻrisidagi Bitim; 1998-yil 26-fevral kuni Boku shahrida imzolangan Oʻzbekiston Respublikasi Hukumati bilan Ozarbayjon Respublikasi Hukumati oʻrtasida Iqtisodiy va moliyaviy qonunbuzarliklarga qarshi kurash sohasida hamkorlik toʻgʻrisidagi Bitim. 2. Oʻzbekiston Respublikasi Bosh vazirining oʻrinbosarlari va Tashqi ishlar vazirligiga mazkur kelishuvlarda nazarda tutilgan Oʻzbekiston Respublikasining majburiyatlarini oʻz vaqtida bajarilishi ustidan nazoratni taʼminlasin.
JISMONIY ShAXSLARNING NAQD XORIJIY VALYuTANI OLIB KELIShI VA OLIB ChIQIB KETIShINI TARTIBGA SOLISh ChORA-TADBIRLARI TOʻGʻRISIDA
(decree, 2017-12-07)

Respublikada naqd xorijiy valyuta muomalasining amaldagi tartibini takomillashtirish va tashqi aloqalarni rivojlantirish uchun qulay sharoit yaratish maqsadida: 1. 1998-yil 1-apreldan boshlab respublikadan tashqariga naqd xorijiy valyuta olib chiqib ketishning quyidagi tartibi belgilansin: rezidentlarga — 2000 AQSh dollariga teng miqdorda; norezidentlarga — bojxonaga taqdim etilgan deklaratsiyaga muvofiq respublikaga keltirilgan valyuta miqdorida. Koʻrsatilgan miqdordan ortiqcha naqd xorijiy valyutani olib ketishga Oʻzbekiston Respublikasi Markaziy banki yoki xorijiy valyuta bilan operatsiyalarni oʻtkazishga asosiy litsenziyasi boʻlgan vakolatli banklarning ruxsati bilan yoʻl qoʻyiladi. 2. Jismoniy shaxslar Oʻzbekiston Respublikasi rezidentlari va norezidentlariga 1998-yil 1-apreldan boshlab belgilangan tartibda bojxona deklaratsiyalarini toʻldirish sharti bilan naqd xorijiy valyutani respublikaga erkin olib kelishiga ruxsat etilsin. 3. Oʻzbekiston Respublikasining xorijiy valyuta bilan operatsiya oʻtkazishga asosiy litsenziyasi boʻlgan vakolatli banklariga jismoniy shaxslarga hisob raqamlari va omonatga qoʻyilgan naqd xorijiy valyutasini olgan taqdirda, shuningdek, xizmat safari xarajatlari uchun respublikadan xorijiy valyutani olib ketish huquqini tasdiqlaydigan hujjatlarni berishga ruxsat etilsin. 5. Oʻzbekiston Respublikasi Davlat bojxona qoʻmitasi “Oʻzbekiston havo yoʻllari” milliy aviakompaniyasi bilan birgalikda aviatsiya transportida respublika hududi orqali oʻtadigan Oʻzbekiston Respublikasi norezidentlari uchun bojxona deklaratsiyasiga muvofiq, qoʻshimcha hujjat va maʼlumotnomalar talab qilmay, bojxona hujjatlarini rasmiylashtirish hamda naqd xorijiy valyutani olib kelish va olib ketish ustidan nazoratning soddalashtirilgan tartibini oʻrnatsin. 6. Oʻzbekiston Respublikasi Prezidentining 1996-yil 24-oktabrdagi “Respublikada naqd xorijiy valyuta muomalasini tartibga solish choralari toʻgʻrisida”gi Farmonining 3-bandi bekor qilinsin. 7. Oʻzbekiston Respublikasi Davlat bojxona qoʻmitasi, Markaziy banki, Moliya vazirligi va Adliya vazirligi amaldagi idoraviy meʼyoriy hujjat va yoʻriqnomalarni uch kun muddatda ushbu Farmon talablariga muvofiqlashtirsin. 8. Ushbu Farmonning bajarilishini nazorat qilish Oʻzbekiston Respublikasi Markaziy banki raisi F. Mullajonov va Oʻzbekiston Respublikasi Davlat bojxona qoʻmitasi raisi Oʻ. Komilov zimmasiga yuklansin.
XALQARO VALYUTA JAMGʻARMASI BILAN HAMKORLIKNI ChUQURLAShTIRISh ChORA-TADBIRLARI TOʻGʻRISIDA
(resolution, 2021-02-22)

Respublikada iqtisodiy islohotlarni amalga oshirish sohasida Oʻzbekiston Respublikasi bilan Xalqaro valyuta jamgʻarmasi oʻrtasidagi hamkorlikni yanada rivojlantirish va chuqurlashtirish maqsadida Vazirlar Mahkamasi qaror qiladi: 1. Valyuta va tashqi savdo tizimini yanada erkinlashtirish chora-tadbirlarini amalga oshirishga kompleks yondashishni ishlab chiqish uchun Xalqaro valyuta jamgʻarmasi bilan qoʻshma ishchi guruh ilovaga muvofiq tarkibda tashkil etilsin. 2. Ishchi guruh Oʻzbekiston Respublikasi Markaziy banki, Moliya vazirligi, Tashqi iqtisodiy aloqalar vazirligi, boshqa manfaatdor vazirliklar va idoralar ishtirokida xalqaro amaliyotda qabul qilingan uslubiy yondashuvlardan kelib chiqib va respublikada amalga oshirilayotgan islohotlarning oʻziga xos xususiyatlarini hisobga olib tashqi savdoni tartibga solishni yanada soddalashtirish, birjadan tashqari valyuta bozorini mustahkamlash, valyuta tizimini erkinlashtirish va milliy valyutaning joriy operatsiyalar boʻyicha konvertatsiya qilinishiga erishish yuzasidan aniq chora-tadbirlarni, shuningdek teng muvozanatli almashtirish kursini belgilashga doir takliflarni 1998-yil 1-maygacha ishlab chiqsin. 3. Ishchi guruh raisi ishchi guruh dasturi va faoliyati jadvalini bir hafta muddatda ishlab chiqsin va kelishish uchun kiritsin. 4. Ishchi guruh Xalqaro valyuta jamgʻarmasi ekspertlari bilan birgalikda Xalqaro valyuta jamgʻarmasi bilan hamkorlik qilishga yondashuvlar va uning prinsiplari boʻyicha takliflarni ikki oy muddatda ishlab chiqsin va Vazirlar Mahkamasiga kiritsin. 5. Oʻzbekiston Respublikasi Makroiqtisodiyot va statistika vazirligi, Moliya vazirligi, Tashqi iqtisodiy aloqalar vazirligi, Markaziy bank, Davlat bojxona qoʻmitasi, boshqa vazirliklar va idoralar ishchi guruh aʼzolarining soʻrovlari boʻyicha barcha zarur axborotlarni belgilangan tartibda taqdim etsinlar.
1998 — 2000-YILLARDAGI DAVRDA QIShLOQ XOʻJALIGIDAGI IQTISODIY ISLOHOTLARNI ChUQURLAShTIRISh DASTURI TOʻGʻRISIDA
(decree, 2020-09-28)

Agrar sohadagi iqtisodiy islohotlar jarayonini chuqurlashtirishni taʼminlash, qishloq xoʻjaligi kooperativlari (shirkatlar)ni shakllantirish, mulkiy paylar va oilaviy pudrat tizimini joriy etish asosida qishloqda haqiqiy mulkdorlar sinfini shakllantirish, tuproq unumdorligini oshirish, yerdan oqilona foydalanish va uni muhofaza qilish, seleksiya va urugʻchilikni yaxshilash, raqobatbardosh qishloq xoʻjalik mahsulotlari ishlab chiqarishni koʻpaytirish maqsadida: 1. 1998 — 2000-yillardagi davrda Qishloq xoʻjaligidagi iqtisodiy islohotlarni chuqurlashtirish dasturi* maʼqullansin. 2. Qishloq xoʻjaligida iqtisodiy islohotlarni chuqurlashtirishga oid ushbu Dasturning bajarilishini nazorat qiluvchi Respublika komissiyasi tuzilsin. Respublika komissiyasi har chorakda Dastur qanday bajarilayotganligi yakunlarini chiqarib, uning natijalari toʻgʻrisida respublika hukumatiga maʼlum qilib borsin. 3. Oʻzbekiston Respublikasi Vazirlar Mahkamasi bir hafta muddatda ushbu Dasturni amalga oshirish yuzasidan tadbirlar ishlab chiqib, tasdiqlasin. 4. Qoraqalpogʻiston Respublikasi Vazirlar Kengashi va viloyat hokimliklari Oʻzbekiston Respublikasi Makroiqtisodiyot va statistika vazirligi, Moliya vazirligi, Qishloq va suv xoʻjaligi vazirligi hamda boshqa tegishli vazirliklar va idoralar bilan birgalikda ikki hafta muddat ichida hududlar boʻyicha Dastur qoidalarini amalga oshirishga doir aniq chora-tadbirlarni ishlab chiqib, Oʻzbekiston Respublikasi Vazirlar Mahkamasiga taqdim etsinlar. 5. 1998 — 2000-yillardagi davrda Qishloq xoʻjaligidagi iqtisodiy islohotlarni chuqurlashtirish dasturi bajarilishini taʼminlash uchun vazirliklar va idoralarning rahbarlari, Qoraqalpogʻiston Respublikasi Vazirlar Kengashining Raisi va viloyatlarning hokimlari shaxsan javobgar ekanliklari belgilab qoʻyilsin. 6. Dasturning bajarilishi har chorakda Oʻzbekiston Respublikasi Vazirlar Mahkamasining majlislarida muhokama qilib borilsin. 7. Mazkur Farmonning bajarilishini nazorat qilish Oʻzbekiston Respublikasi Bosh vaziri Oʻ.T. Sultonov zimmasiga yuklansin.
1998 YILGI BAHORGI DALA IShLARINI OʻZ VAQTIDA OʻTKAZISh ChORA-TADBIRLARI TOʻGʻRISIDA
(resolution, 2021-02-22)

1998-yil hosili uchun bahorgi dala ishlarini oʻz vaqtida va sifatli oʻtkazish maqsadida Vazirlar Mahkamasi qaror qiladi: 1. Oʻzbekiston Respublikasi Qishloq va suv xoʻjaligi vazirligi, “Oʻzqishloqxoʻjaliktaʼminottuzatish” davlat-kooperativ qoʻmitasi, “Oʻzgoʻshtsutsanoat” uyushmasi, Qoraqalpogʻiston Respublikasi Vazirlar Kengashi, viloyatlar va tumanlar hokimliklari shu yil 28-aprelgacha asosiy maydonlarda chigit ekishni tugallash, 5-maygacha esa nihollarni toʻliq undirib olish uchun barcha bahorgi dala ishlarini oʻz vaqtida oʻtkazish yuzasidan zarur tashkiliy-iqtisodiy chora-tadbirlarni amalga oshirsinlar. Oʻzbekiston Respublikasi Qishloq va suv xoʻjaligi vazirligining Qoraqalpogʻiston Respublikasi Vazirlar Kengashi va viloyatlar hokimliklari bilan kelishilgan chigit ekish muddatlari boʻyicha taklifi 1-ilovaga muvofiq qabul qilinsin. Oʻzbekiston Respublikasi Qishloq va suv xoʻjaligi vazirligi, Qoraqalpogʻiston Respublikasi Vazirlar Kengashi, viloyatlar va tumanlar hokimliklari chigit ekishni va ularning navlar boʻyicha joylashtirilishini Oʻzbekiston Respublikasi Vazirlar Mahkamasining “1998-yil hosili uchun paxta navlarini joylashtirishni tartibga solish chora-tadbirlari toʻgʻrisida” 1998-yil 15-yanvardagi 24-son qaroriga 1-ilovaga hamda Oʻzbekiston Respublikasi Vazirlar Mahkamasining “1998-yilda paxtani plyonka ostida yetishtirish masalalari toʻgʻrisida” 1998-yil 21-yanvardagi 37-son qaroriga 1a-ilovaga muvofiq taʼminlasinlar. 2. “Oʻzqishloqxoʻjaliktaʼminottuzatish” davlat-kooperativ qoʻmitasi chigit va boshqa qishloq xoʻjaligi ekinlarini ekishga tayyorgarlik koʻrish va uni oʻtkazishda mashina-traktor parklarining samarali ishlashini taʼminlasin hamda qishloq xoʻjalik texnikasi uchun zarur ehtiyot qismlar, uzellar va agregatlar jamlanishini va qishloq xoʻjalik korxonalariga oʻz vaqtida yetkazib berilishini tashkil etsin, mashina va mexanizmlarning yuqori darajada texnikaviy tayyorligini taʼminlasin. 3. Oʻzbekiston Respublikasi Qishloq va suv xoʻjaligi vazirligi, “Oʻzdavpaxtasanoatsotish” uyushmasi qishloq xoʻjaligi korxonalarini navlarning tasdiqlangan joylashtirilishiga qatʼiy muvofiq ravishda yuqori sifatli urugʻlik va koʻchatlar bilan taʼminlasinlar, tuksizlantirilgan chigitlarni va ularning plyonka ostiga ekish uchun dalalarni tayyorlashni alohida nazoratga olsinlar. Kuzgi boshoqli don ekinlarini oʻz vaqtida oziqlantirish, sugʻorish va ularni parvarish qilish yuzasidan qoʻshimcha chora-tadbirlar koʻrsinlar. 8. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari I.H. Joʻrabekov zimmasiga yuklansin.